Rocco tree Oppiwater op | Netwerk24
Deur Terésa Coetzee 06 Maart 2020 05:02
As Rocco de Villiers eers agter die klavier inskuif, sy been so parmantig uitgooi, sy kop agtertoe laat sak dat sy rug skoon kromtrek, kan jy maar weet hier kom 'n ding.
Flambojant, eksentriek en uiters talentvol. Rocco de Villiers se konserte is altyd 'n hoogtepunt.
As daar een ding is wat hierdie bekende pianis weet om te doen, is dit om 'n behoorlike konsert bymekaar te sit en sy gehoor se aandag letterlik op daai klawers van hom vas te vang.
Vanjaar is die heel eerste keer dat dié konsertpianis deel is van die Oppiwater Kunstefees en kaartjies vir sy konsert verkoop reeds soos soetkoek.
"Jy weet ek kan nie swem nie nè, so dit is nogal 'n dilemma.
"Ek drink nou al pille vir angs en naarheid," beduie hy.
Op die vraag watter klavier hy gaan speel, antwoord hy hy is nie seker nie, maar hy hoop heimlik dis so 'n lang swarte wat blink "gepolish" is.
"En ek hoop daai klavier het wieletjies," sê hy betekenisvol.
Feesgangers kan 'n volgepakte konsert verwag met baie liedjies van Jim Muller, Nico Carstens en Hansie Roodt. Sy jongste album se titel is Rocco speel Jim Muller.
"Maar mense wil altyd daardie ou gunstelinge hoor en ek sal vir hulle gee wat hulle wil hê, so ek gaan al daai goue oues ook speel," sê Rocco.
Hy gee Oktober sy eerste digbundel uit – Sebastian, my eerste liefde – en is ook vanjaar by die US Woordfees en die KKNK te sien.